CELEX: 61991CJ0014
Κοινό Δασμολόγιο
Συνδιασμένη ονοματολογία
Γαλακτοποιητές χρησιμοποιούμενοι για την παρασκευή ειδών αρτοποιίας

Με Διάταξη της 27ης Νοεμβρίου 1990, η οποία περιήλθε στο Δικαστήριο στις 16 Ιανουαρίου 1991, το Bundesfinanzhof υπέβαλε, δυνάμει του άρθρου 177 της Συνθήκης ΕΟΚ, προδικαστικό ερώτημα ως προς την ερμηνεία του Κοινού Δασμολογίου σχετικά με την κατάταξη γαλακτοποιητών που χρησιμοποιούνται για την παρασκευή ειδών αρτοποιίας και αποτελούνται κυρίως από σιρόπι σορβιτόλης ( 70 % της ξηράς ύλης ), καθώς και μονογλυκερίδια και διγλυκερίδια.
Το ερώτημα αυτό ανέκυψε στο πλαίσιο διαφοράς μεταξύ της επιχειρήσεως SuCrest GmbH, προσφεύγουσας της κύριας δίκης και της Oberfinanzdirektion München, καθής της κύριας δίκης, σχετικά με τη δασμολογική κατάταξη των προαναφερθεισών ουσιών.
Η Oberfinanzdirektion χορήγησε στην επιχείρηση SuCrest γνωμοδοτήσεις δασμολογικής κατατάξεως κατά τις οποίες τα εν λόγω προϊόντα υπήχθησαν στη διάκριση 2106 του Κοινού Δασμολογίου. Κατά της αποφάσεως αυτής η επιχείρηση SuCrest προσέφυγε στη δικαιοσύνη.
Το Bundesfinanzhof, το οποίο επελήφθη της διαφοράς, έκρινε αναγκαίο να ζητήσει από το Δικαστήριο να αποφανθεί ως προς την ερμηνεία δασμολογικών διατάξεων που διέπουν την κατάταξη των επιδίκων προϊόντων. Υπέβαλε, κατά συνέπεια, το ακόλουθο προδικαστικό ερώτημα:
« Πρέπει το Κοινό Δασμολόγιο — συνδυασμένη ονοματολογία — να ερμηνευθεί υπό την έννοια ότι οι γαλακτοποιητές που χρησιμοποιούνται για την παρασκευή ζυμαρικών και οι οποίοι αποτελούνται κυρίως από σιρόπι σορβιτόλης (70 % της ξηράς ύλης ), καθώς και μονογλυκερίδια και διγλυκερίδια, δεν υπάγονται, ως “ μίγματα ”, στο κεφάλαιο 38, βάσει της σημειώσεως 1. β του εν λόγω κεφαλαίου, αλλά στην κλάση 2106; »
Στην έκθεση ακροατηρίου αναπτύσσονται διεξοδικώς τα πραγματικά περιστατικά της κύριας δίκης, η εξέλιξη της διαδικασίας καθώς και οι γραπτές παρατηρήσεις που κατατέθηκαν στο Δικαστήριο. Τα στοιχεία αυτά της δικογραφίας δεν επαναλαμβάνονται κατωτέρω παρά μόνο καθόσον απαιτείται για τη συλλογιστική του Δικαστηρίου.
Επιβάλλεται να τονιστεί ότι η σημείωση 1. β του κεφαλαίου 38 του παραρτήματος Ι του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (
ΕΕ L 256, σ. 1
), ορίζει ότι στο κεφάλαιο 38 δεν περιλαμβάνονται τα μίγματα χημικών προϊόντων και ουσιών διατροφής ή άλλων που έχουν θρεπτική αξία, των τύπων που χρησιμοποιούνται στην παρασκευή τροφίμων.
Όπως προκύπτει από τη δικογραφία οι συγκεκριμένοι γαλακτοποιητές αποτελούνται, αφενός μεν, από καροτινέλαιο και προπυλενογλυκόλη, αφετέρου δε, από σιρόπι σορβιτόλης και μονογλυκερίδια και διγλυκερίδια.
Από τις ενώπιον του Δικαστηρίου συζητήσεις αποδείχθη ότι τα τελευταία αυτά στοιχεία έχουν θρεπτική αξία, δεδομένου ότι χρησιμοποιούνται για την παρασκευή τροφίμων, συγκεκριμένα για την παρασκευή ειδών αρτοποιίας, και ότι υπόκεινται σε μεταβολισμό όμοιο ή παρόμοιο με εκείνον των συστατικών προϊόντων διατροφής, εισφέροντας έτσι ενέργεια στον ανθρώπινο οργανισμό. Δεν αμφισβητείται, εξάλλου, ότι τα στοιχεία αυτά είναι χημικά προϊόντα.
Επομένως, το ζήτημα που ανακύπτει είναι αν το τελευταίο αυτό στοιχείο αποκλείει το σιρόπι σορβιτόλης και τα μονογλυκερίδια και διγλυκερίδια από το πεδίο εφαρμογής της έννοιας « ουσίες διατροφής και άλλες που έχουν θρεπτική αξία ».
Επιβάλλεται σχετικώς να τονιστεί ότι η ονοματολογία των Βρυξελλών του 1950 περιοριζόταν στο να αποκλείει από το κεφάλαιο 38 « τα μίγματα χημικών προϊόντων και ουσιών διατροφής ». Μετά τη διαπίστωση της επιτροπής ονοματολογίας του Συμβουλίου Τελωνειακής Συνεργασίας, σε επεξηγηματική της σημείωση, ότι η έννοια των « ουσιών διατροφής » δεν κάλυπτε ορισμένες ουσίες, όπως η σορβιτόλη, οι οποίες έχουν θρεπτική αξία, αλλά μπορούν να θεωρηθούν και ως χημικά προϊόντα, το κείμενο της σημειώσεως 1. β τροποποιήθηκε ώστε ο αποκλεισμός από το κεφάλαιο 38 να επεκταθεί και στις « ουσίες που έχουν θρεπτική αξία ». Συνεπώς, η έννοια αυτή πρέπει να ερμηνευθεί λαμβανομένων υπόψη των περιστάσεων υπό τις οποίες διαμορφώθηκε και, ιδίως, λαμβανομένης υπόψη της προαναφερθείσας επεξηγηματικής σημειώσεως η οποία, κατά τη νομολογία του Δικαστηρίου ( βλ. απόφαση της 18ης Σεπτεμβρίου 1990,
C-265/89, Vismans, Συλλογή 1990, σ. Ι-3411
), πρέπει να λαμβάνεται υπόψη για την ερμηνεία του Κοινού Δασμολογίου. Συνεπώς, πρέπει να θεωρηθεί ότι η έννοια « ουσίες που έχουν θρεπτική αξία » καλύπτει και χημικά προϊόντα.
Πρέπει επίσης να τονιστεί ότι η γνωμοδότηση της επιστημονικής υποεπιτροπής του Συμβουλίου Τελωνειακής Συνεργασίας επιβεβαιώνει ότι η έννοια « μίγματα », κατά την έννοια της σημειώσεως 1. β, καλύπτει παρασκευάσματα των οποίων τα συστατικά έχουν και τους δύο τύπους χαρακτηριστικών που απαριθμούνται στην εν λόγω διάταξη, δηλαδή τα χαρακτηριστικά των χημικών προϊόντων και τα χαρακτηριστικά των ουσιών που έχουν θρεπτική αξία.
Από τις ανωτέρω σκέψεις προκύπτει ότι στο ερώτημα που υπέβαλε το εθνικό δικαστήριο πρέπει να δοθεί ως απάντηση ότι το Κοινό Δασμολόγιο έχει την έννοια ότι οι γαλακτοποιητές που χρησιμοποιούνται για την παρασκευή ειδών αρτοποιίας και αποτελούνται κυρίως από σιρόπι σορβιτόλης ( 70 % της ξηράς ύλης ), καθώς και μονογλυκερίδια και διγλυκερίδια, αποκλείονται από το κεφάλαιο 38, ως « μίγματα », κατά την έννοια της σημειώσεως 1. β του εν λόγω κεφαλαίου και εμπίπτουν στη δασμολογική κλάση 2106.
Επί των δικαστικών εξόδων
Τα έξοδα στα οποία υποβλήθηκε η Επιτροπή των Ευρωπαϊκών Κοινοτήτων, η οποία κατέθεσε παρατηρήσεις στο Δικαστήριο, δεν αποδίδονται. Δεδομένου ότι η διαδικασία έχει, ως προς τους διαδίκους της κύριας δίκης, τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ' αυτό εναπόκειται να αποφανθεί επί των δικαστικών εξόδων.

Για τους λόγους αυτούς,
ΤΟ ΔΙΚΑΣΤΗΡΙΟ ( τέταρτο τμήμα ),
κρίνοντας επί του ερωτήματος που του υπέβαλε το Bundesfinanzhof, με Διάταξη της 27ης Νοεμβρίου 1990, αποφαίνεται:

Το Κοινό Δασμολόγιο έχει την έννοια ότι οι γαλακτοποιητές που χρησιμοποιούνται για την παρασκευή ειδών αρτοποιίας και αποτελούνται κυρίως από σιρόπι σορβιτόλης (70 % της ξηράς ύλης), καθώς και μονογλυκερίδια και διγλυκερίδια, αποκλείονται από το κεφάλαιο 38, ως « μίγματα », κατά την έννοια της σημειώσεως 1. β του εν λόγω κεφαλαίου και εμπίπτουν στη δασμολογική κλάση 2106.

Kapteyn
Κακούρης
Díez de Velasco
Δημοσιεύθηκε σε δημόσια συνεδρίαση στο Λουξεμβούργο στις 30 Ιανουαρίου 1992.
Ο Γραμματέας
J.-G. Giraud
Ο Πρόεδρος του τετάρτου τμήματος
Ρ. J. G. Kapteyn
(
*1
)	Γλώσσα διαδικασίας: η γερμανική.